Sri Lanka veg terug ná Root 200 haal | Netwerk24
16 Januarie 2021 16:29
Joe Root voorverlede maand tydens Engeland se toer na Suid-Afrika. Foto: Getty Images
Root, die Engelse kaptein, het die eerste dag in Galle met 66 lopies afgesluit, ná Dag 2 met 168 agter sy naam gaan slaap en Saterdag voortgemarsjeer tot 228.
Hy het die 32 lopies wat nodig was vir die vierde dubbele honderdtal van sy loopbaan reeds binne die eerste uur ná die aanvang aangeteken en by verre die grootste bydrae in die toeriste se totaal van 421 gelewer.
Sy monsterbeurt het uiteindelik ná 321 balle en meer as agt ure in die middel geëindig toe die draaibalbouler Lasith Embuldeniya hom van Dilruwan Perera se boulwerk uitgevang het. Teen daardie tyd het Root egter die derde hoogste telling ooit deur 'n besoekende bouler in Sri Lanka opgestapel, met net die Kiwi Stephen Fleming (274* in 2003) en die Windies se Chris Gayle (333 in 2010) beter.
Sy paaltjie was Engeland se laaste om te val, en het die besoekers met 'n baie gesonde eerstebeurt-voorsprong van 286 lopies gelaat.
Die Sri Lankane se eerste beurt was foutbesaai en het net 135 lopies opgelewer, en 'n herhaling daarvan sou 'n baie vroeë einde aan die Galle-aksie beteken het.
Die gasheer was egter nie vir daardie idee te vinde nie, soos Lahiru Thirimanne (76*) en Kusal Perera (62) in 'n groot openingsvennootskap van 101 lopies gewys het.
Teen uitskeityd was Thirimanne saam met Embuldeniya (0*) voor die penne, met Sri Lanka op 155/2.
Op 'n kolfblad wat baie hulp aan die draaiboulers verleen, het die Britse draaiers Dom Bess en Jack Leach min vreugde gehad. In die 33 boulbeurte wat die twee afgestuur het, het net een paaltjie geval (dié van Mendis in Leach se 20ste boulbeurt) en was die lopietempo gesond vir die Sri Lankane.
Daar is 'n tikkie druk op die Engelse draaiers, met Moeen Ali wat uiteindelik ná 13 dae uit kwarantyn is en moontlik gereed kan wees wanneer die tweede toets Vrydag begin. Dit sal dalk sweet verg vir hom om wel sy plek in die span te verseker, maar Bess en Leach het dit nietemin in hul agterkoppe dat iemand moontlik vir hom sal moet plek maak. – TeamTalk, Sportredaksie